Γνωμοδότηση της Οικονομικής και Κοινωνικής Επιτροπής με θέμα την «Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 97/33/ΕΚ για τη φορητότητα των αριθμών και την προεπιλογή φορέα»

(98/C 73/26)

Στις 30 Οκτωβρίου 1997, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών της ΟΚΕ, συγκρότησε ομάδα μελέτης και όρισε τον κ. Mobbs ως εισηγητή.

Κατά την 350ή σύνοδο ολομέλειας (συνεδρίαση της 11ης Δεκεμβρίου 1997), η Οικονομική και Κοινωνική Επιτροπή όρισε τον κ. Mobbs ως γενικό εισηγητή και υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η Επιτροπή κατήρτισε Πράσινο Βιβλίο σχετικά με την πολιτική αριθμοδότησης για τις τηλεπικοινωνιακές υπηρεσίες στην Ευρώπη () στις 20 Νοεμβρίου 1996. Αυτό οδήγησε σε μια ευρύτατη δημόσια διαβούλευση με όλα τα ενδιαφερόμενα μέρη στο εσωτερικό της ΕΕ για μια σειρά εναλλακτικών δυνατοτήτων με στόχο την κοινή προσέγγιση προς ένα ορισμένο αριθμό ζητημάτων αριθμοδότησης προκειμένου να επιτευχθεί ο συμφωνημένος στόχος μιας ανταγωνιστικής φιλελεύθερης αγοράς τηλεπικοινωνιών. Η ΟΚΕ κατήρτισε τη γνωμοδότησή της στις 28 Μαΐου 1997 ().

1.2. Στις 21 Μαΐου 1997, η Επιτροπή εξέδωσε ανακοίνωση που αφορά τις διαβουλεύσεις για το Πράσινο Βιβλίο σχετικά με την πολιτική αριθμοδότησης για τις τηλεπικοινωνιακές υπηρεσίες στην Ευρώπη (). Η ΟΚΕ κατήρτισε τη γνωμοδότησή της στις 29 Οκτωβρίου 1997 ().

1.3. Μολονότι η ανακοίνωση της Επιτροπής της 21ης Μαΐου εκδόθηκε πριν από την κατάρτιση της γνωμοδότησης της ΟΚΕ στις 28 Μαΐου, οι απόψεις της ΟΚΕ δεν διέφεραν αισθητά από τις απόψεις που περιέχονταν στην ανακοίνωση της Επιτροπής για το Πράσινο Βιβλίο.

1.4. Στη σημερινή της πρόταση που αποβλέπει στην τροποποίηση της οδηγίας για τη διασύνδεση () η Επιτροπή ωστόσο θίγει μόνο τις πηγές εκείνες που επηρεάζουν τη φορητότητα των αριθμών και την προεπιλογή του φορέα ().

2. Η πρόταση της Επιτροπής

2.1. Η πρόταση που απορρέει από τη δημόσια διαβούλευση, η οποία αναφέρεται στην παράγραφο 1.1 παραθέτει το ψήφισμα του Συμβουλίου της 22ας Σεπτεμβρίου 1997 (), εξετάζει όμως μόνο δύο πτυχές.

2.2. Έως την 1η Ιανουαρίου 2000, η φορητότητα αριθμών κατά την αλλαγή φορέα εκμετάλλευσης θα πρέπει να προσφέρεται από όλους τους φορείς σταθερής παροχής τοπικής πρόσβασης και οι φορείς εκμετάλλευσης θα πρέπει να προσφέρουν τη δυνατότητα φορητότητας αριθμού για αριθμούς ειδικών υπηρεσιών δίχως γεωγραφικό χαρακτήρα.

2.2.1. Η ανάγκη γι'αυτή τη διευκόλυνση που θα παρέχεται από κινητούς φορείς απαιτεί μεγαλύτερη εξέταση και η Επιτροπή προτείνει την αναθεώρηση της θέσης της έως τα τέλη του 1998.

2.3. Έως την 1η Ιανουαρίου 2000, η προεπιλογή φορέα (με καθορισμό του ενεργού φορέα από το συνδρομητή και παράλληλη δυνατότητα του χρήστη για υπέρβαση ανά κλήση) θα πρέπει να παρέχεται από όλους τους φορείς σταθερής παροχής τοπικής πρόσβασης με σημαντική ισχύ σε όλα τα κράτη μέλη, ενώ από την 1η Ιανουαρίου 1998 απαιτείται πλήρης φιλελευθεροποίηση και στα κράτη μέλη όπου έχει συμφωνηθεί πρόσφατη μεταβατική περίοδο έως τα τέλη της περιόδου αυτής.

2.3.1. Η προεπιλογή φορέα ανά κλήση () πρέπει να έχει προσφερθεί ως την 1η Ιανουαρίου 1998. (Η Επιτροπή δεν προσφέρει νομοθετικές προτάσεις δεδομένου ότι θεωρείται ότι η υπάρχουσα Οδηγία διασύνδεσης είναι επαρκής.)

2.3.2. Η πρόταση αναφέρεται στα επιχειρήματα που προωθήθηκαν από τη μειοψηφία των αντιτιθέμενων στην προεπιλογή φορέα και στη συνέχεια καταχωρεί τους κυριότερους λόγους για τους οποίους δεν θεωρεί πειστική την αντίθεση της μειοψηφίας στην προεπιλογή φορέα.

3. Γενικές παρατηρήσεις

3.1. Η ΟΚΕ με ευχαρίστησή της παρατηρεί ότι η Επιτροπή συνεχίζει να αναλαμβάνει θετικές δράσεις προς την πλήρη απελευθέρωση της φωνητικής τηλεφωνίας. Οι δύο προτεινόμενες δράσεις (φορητότητα των αριθμών και προεπιλογή φορέα) ακολουθούν τις προτάσεις που περιλαμβάνονται στο κείμενο διαβουλεύσεων της Επιτροπής ().

3.2. Η ΟΚΕ υποστήριξε την προσέγγιση αυτή στην τελευταία της γνωμοδότηση (). Ωστόσο, όσον αφορά την προεπιλογή φορέα, η ΟΚΕ παρατηρεί ότι «αυτή θα πρέπει να περιλάβει μια συνολική ανάλυση κόστους/οφέλους».

3.3. Στη διάρκεια των διαβουλεύσεών της που άρχισαν με το Πράσινο Βιβλίο () η Επιτροπή αναφέρθηκε σε διάφορες ανεξάρτητες αναλύσεις κόστους/οφέλους. Ωστόσο, η Επιτροπή δεν έχει δημοσιεύσει τη δική της ανάλυση κόστους/οφέλους. Συνεπώς η ΟΚΕ καλεί την Επιτροπή να προβεί σε ειδική αξιολόγηση εκ μέρους της ΕΕ του κόστους/οφέλους. Επιπλέον, η Επιτροπή θα πρέπει να αποφανθεί για την περίπτωση προεπιλογής φορέα της ΕΕ στην παγκόσμια αγορά, ειδικά στο φως των πρόσφατων εμπειριών σε άλλες χώρες, π.χ. τις ΗΠΑ.

3.4. Το συμφέρον του καταναλωτή πρέπει να αποτελέσει προτεραιότητα κατά την αξιολόγηση της προεπιλογής φορέα. Ειδικότερα, οι καταναλωτές πρέπει να είναι πλήρως ενημερωμένοι για κάθε κόστος προεπιλογής φορέα. Η ΟΚΕ υποδεικνύει το κόστος αυτό να μην περιλαμβάνει την επιβάρυνση του σημερινού συνδρομητή για την χρήση δεύτερου φορέα παροχής υπηρεσιών όπως συμβαίνει νομοθετικά σε ορισμένα κράτη μέλη.

3.5. Καταρχήν, η προεπιλογή φορέα θεωρείται ότι παρέχει το μοχλό που θα επιτρέψει το θεμιτό ανταγωνισμό. Ωστόσο, αυτό δεν θα πρέπει να αντιμετωπισθεί μεμονωμένα, αλλά στην ευρύτερη έννοια του πλήρους ανταγωνισμού και των επιπτώσεων κόστους για τους καταναλωτές.

Βρυξέλλες, 11 Δεκεμβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 287 της 22.9.1997, σ. 15.

() COM(96) 590 τελικό.

() COM(97) 203 τελικό.

() COM(96) 590 τελικό.

() ΕΕ C 19 της 21.1.1998.

() Φορητότητα αριθμού: η δυνατότητα μεταφοράς του αριθμού τηλεφώνου από τον ένα φορέα στον άλλο. Η φορητότητα αριθμού επιτρέπει συνεπώς στους καταναλωτές να κρατούν τον τηλεφωνικό αριθμό τους όταν αποφασίζουν να αλλάξουν φορέα και έτσι αίρεται ένα μεγάλο εμπόδιο στον ανταγωνισμό.

Προεπιλογή φορέα: ο τοπικός φορέας/υπηρεσιών θα διοχετεύει αυτόματα οποιαδήποτε υπεραστική και διεθνή κλήση ενός καταναλωτή στον φορέα υπεραστικών κλήσεων που επιλέγει ο καταναλωτής. Συνεπώς ο καταναλωτής δεν υποχρεώνεται να σχηματίζει η να προγραμματίζει προκαταβολικά ειδικούς κώδικες προεπιλογής φορέα για κάθε κλήση («ισοδύναμη πρόσβαση»).

Προεπιλογή φορέα ανά κλήση: απλός μηχανισμός που επιτρέπει στον καταναλωτή να επιλέγει τον φορέα με τη χρήση κώδικα ή μηχανισμό προεπιλογής για κάθε κλήση διαφορετικά επιλέγεται αυτόματα ο φορέας υπεραστικών κλήσεων από τον τοπικό φορέα με τη δυνατότητα ακύρωσης αυτής της επιλογής μέσω του μηχανισμού προεπιλογής ανά κλήση («ισοδύναμη πρόσβαση»).

() Οδηγία 97/33/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1997 για τη διασύνδεση στο χώρο των τηλεπικοινωνιών προκείμενου να διασφαλισθεί η καθολική υπηρεσία και η διαλειτουργικότητα με εφαρμογή των αρχών της παροχής ανοικτού δικτύου (ΟΝΡ) (ΕΕ L 199 της 26.7.1997, σ. 32). Γνωμοδότηση της ΟΚΕ: ΕΕ C 153 της 28.5.1996, σ. 21.

() Ψήφισμα του Συμβουλίου της 22ας Σεπτεμβρίου 1997 για την περαιτέρω ανάπτυξη της πολιτικής για την αριθμοδότηση των τηλεπικοινωνιακών υπηρεσιών στην Ευρωπαϊκή Κοινότητα (ΕΕ C 303 της 4.10.1997, σ. 1).